At innrætta í einum gomlum betongkjallara Lesari ætlar sær at innrætta í einum gomlum kjallara, og so er spurningurin hvør mannagongd er tann frægasta. Lesið allan spurningin, og svarini hjá Búsetri niðanfyri. Eg fari at gera eitt kamar í kjallaranum, og í tí sambandi vil eg fegin fáa at vita, hvussu skilabest er at gera. Húsini eru gomul, og grundin er úr betongi, sum er málað uttan. Upprunaliga vórðu tær stoyptar við skervi ella smáum malagrótasteinum, men eru pussaðar uttaná og onkunstaðni er stoypt tunt uppvið. Innanfyri er stoypt breiðari uppvið grundini, so veggirnir eru breiðir. Tann eini veggurin er uml. 40 cm, meðan hinir báðir eru minni. Samlað er talan um, at tríggir betongveggir skulu klæðast innan. Grundin verður ikki klødd uttan. Eg havi fingið at vitað frá timburmanni, at vanligt er fyrst at klæða veggin við tjørupappi, men helst hava eitt lítið glopp millum veggin og pappið. Síðani festir mann 2 * 2 inn ímóti pappinum, fyri síðani at koyra 5 cm isolatión inn í millum gloppini, inn at pappinum. Aftaná tað koyrir mann dampsperru upp, síðani plátur útyvir. Eg havi varhugan av, at fleiri meiningar eru um, hvat er frægast at gera. Fyrr var rúmi klætt við plátum, uttan bjálving og tjørupapp, men tær eru tiknar niður nú, og tá vóru fleiri av teimum fuktaðar, mest í neðra, sum kanska eisini kom av tí, at tær komu níður á betonggólvið. Hvat mann vera røtt mannagongd í mínum føri? Mann tað vera skilagott at brúka 5 cm isolatión innan? Mann tað vera skilagott bara at brúka tjørupapp, og droppa bjálving? Mann tað vera skilagott at smyrja grundirnar innan við "fugtforsegler"?